Konknniche Romi lipientlea sahityacho, ani tantuntlea tantum kadom'bori prokaracho niyall kelear, Konknni mon'xam modem Romi lipientlean Konknni bhaxechi apulkay ani apleponn gõykaram modem nirmann korunk he lipientlea romanximni ani kadom'borimni boroch molacho ani mhotvacho vavr kelolo asa. Fattlea bavis vorsanchea kallant hea prokaracher morbotti aili khori, punn tachem adlem loukikponn matui unnem zaunk nam.
 Fattlim sabar vorsam, Tera Numbrachi Kottri, Soitanacho Ghutt, Kallea Vistidachi Choli, Clara, Mhoje Paicho Fondd, From Goa with Love, Ek Bhett Mongllurchea Xarak, Mhaka Jiyeunk Zai, Jimmy, Tichea Mornna Uprant, Janya- Celi nanvancheo, axoyache, vixoyache ani sahityache nodrentlean unch urpi khoddegantt ani voznadik kadom'borio boroun uzvaddaylea uprant, Konknnicho 'James Hadlee Chase' mhonn pachartolea Bonaventure-bab D'Pietrochi fattlea satolleant anik ek kadom'bori - SANKOLL - oxea nanvan, Dalgado Konknni Akademi udexim uzvadd ailea.
 Sankoll, jika ami inglez bhaxen 'chain' mhonntanv, ti tuttoylea viret tiche bhag korunk zainant. Ani ekdanchi ti tuttoytoch tika kosloch orth uronam, ani ti jea hetu khatir toyar kortat, tache-i khatir ti upkaronam. Punn, he 'SANKOLL' kadom'boriche, molavnnie khatir bhag kele zalear, tichea orthant ani hetunt-ui bodol zaunchonam ani yeunchonam hem sangunk, eke mozbut sanklliechi khatri legit unni poddtoli.
 'SANKOLL' kadom'bori nov bhagamni sankllaylea. Punn hangasor hea nov-ui bhagant kitem asa ani ghoddta tem matui sangunk sodinam. Punn tea boldek, hi nov bhaganchi 'SANKOLL' panch bhagamni mottvi korun, ticher SOMAJIK, SONVSKRUTIK, SAHITIK ani SÔD-VAVR-ache nodrentlean vichar manddtam.
 SOMAJIK NODRENTLEAN: Ek-ek ghor mellun vaddo zata, ek-ek vaddo guntun ganv zata, ani ek-ek ganv mellun raj zata.... ani tantulean toyar zata somaz. 'SANKOLL' kadomborint-ui somazacho zo vichar aila to eka ghorabea pasun suru zata. Tea ghorabeantle eke dhuvechem kazar tharta tednam tache sorbhonvtonnchea vaddeak ani xevttim ganvak-ui jiv yeta. Cheallis vorsam adim, Gõyant Kristi kazaram somoyar, kazarachea vaddeantlo xezari lok koso ekvott'talo ani tanche som'bond kitle mozbut astale te, 'SANKOLL' kadom'borichea poilea bhagantlea eka 'handsome' tornnatea deddeachea sobhavantlean zannvota.
 Bardezchea poltoddi aslolea Peddnnem talukentlea Morje ganvchea render mamachea "Horxim hanv itlo usram maddank vochonam. Punn az ros aslo mhonntoch, to kabar zatoch gelom. Boroch uxir zalo," he-ui utranchea arxeantlean tednanchea somazachea ekvottachem rup disun yeta.
 "Nam! " Cheddvan zap dili.
 Kadom'borintli hi ghoddnni tea kallavelem somajik chitr ugtem korun meklli zata. Oslim, aichea kallar sodun-ui mellonant toslim eka borea somazachim khubxim ani veg-vegllim tasam Bonaventure-baban aplea onnbhovache ani sôd-vavrache almarintlean sodun kaddun, he kadom'borint sabar patranchea rupan sankllayleant.
 SONVSKRUTIK NODRENTLEAN: Sonvskrutik nodrentlean 'SANKOLL' kadom'boricho vichar korta tednam, hi kadom'hbori mhollear kristi kazaranche sonvskrutayechi moladik ani toladik khonnuch mhollear fott zaunchi nam. Kristi kazaram somoyar Gõychea jitlea-i talukeamni jeo chali-riti, porampora palltat, tea orthabhorit chalim-ritinchi ani poramporanchi sankoll zotnayen ani diunk zai titlem mhotv diun he kadom'borint sankllaylea. Voddeanchem pitt kortanam, te vodde bhaztanam, vhokol-nhovreak ros lavop, vhoklechea kazarchea nimitan kopdde xivunk dorjiachi poili kator lavpachi chal, xim' pallop, mhoino vo portonnem, deddea-deddiechem jevonn, bolanchem vojem, modlo mattov, panch vogtanchim jevnnam, vaddeak jevonn, kazara uprant mavodde porot ros lavop ani mavoddechem sutt, pitt mollop, kazarchem bhat ukddop, tem girnir vhorop, vhokol-nhovrean mamager jevnnak vochop, bhikariank jevonn, ghorcheank jevonn vo fodde jevonn, buddkuleachea golleant ambeachim panam, oxi vo mattov, adi. heo soglleo kazara vellar pallcheo gozali he kadom'borint Bonaventure-baban borech hikmotin guntleat, bosoyleat ani manddleat.
 Mhaka soirik nhoi ga zali,
Nhovrean utrachi mudi gha(i)li,
Mãyn-payn kaz(a)rachi mhojea, toyari keli,
Nhovreak bandun dili,
Mãyn-payn kaz(a)rachi mhojea, toyari keli,
Nhovreak bandun dili.
 Dhonia Devachea nanvan(u),
Santam-bhoktanchea magnnean(u),
Amchea pittak besanv dita,
Saibinn Mãy amchi patron(u),
Dantear-dantem mhonn tem manddun,
Tandllanchem kelem pittu(u),
Tujea soireank boroy chittu,
Apoun tumchea kazarak(u) - oxeo zoti, san'nam-voddeank pitt toyar kortanam gaytaleo.
 Ros laytanam tor zotincho xivoruch kortalim. Dekik:
Bankinar boslea vhokol,
Fuddeant rosacho kanso,
Aple natik ros layta mhonn,
Xamãyn sorgar soddlo hanso.
 Oxeo he kadom'borint khubxeo, tea-tea vellar gavpacheo zoti vachunk melltat. Fokot vachunkuch nhoi, tor mudier thik mhonnlolea bhaxen, he kadomborintleo khubxeo zoti, kazaram vellar gaytat toxea toxeo 'SANKOLL' nanvache CD udexim aikunk melltat, ani hi CD he kadom'borik zoddlea. Te CD-intleo zoti aikotanam tanche je nad asat te khorench Gõyche girest matiyentle, ani ek-don pavtti gaylole aikotoch te gavunk sompeponnim konnachem-i tondd apo-ap ugtem zavpa itle loukik asat.
 Mhonntoch, sonvskrutik nodrentlean-ui hi kadom'bori borich voznadik asa.
 Sonvskrutik nodrentlean he kadom'boricho vichar kortanam, 'SANKOLL' kadom'bori vachpiak kazarak Anjuna, Morjie, Santa Cruz, Kepem, Bannavle, Valpoi-Bironddem bhonvddaun haddta. Kadom'borintlean hi bhonvddi kortanam, Gõychea veg-vegllea talukeant kristi kazaram vellar jeo chali-riti ani porampora palltat, tachi sari-puri vollok mellta. Itlench nhoi, khub kall poilim jim kuttumbam potta khatir Mumboi gelolim, tannim Mumboi sarkea sabar sonvskrutayanchea xarant porian Gõychi kisti kazaranchi sonvskrutay kitli porian samball'lea tem, ek utor ogllem-unnem korinastanam Bonaventure-baban he kadom'borintlea Sanguemchea Emilianochea ghorabeachea rupan dakoylam.
 Mhonntoch, sonvskrutik nodrentlean-ui hi kadom'bori borich voznadik asa, hantum il'lo-i dubav nam.
 SAHITIK NODRENTLEAN:
"Amcho khoddo sodanch mozbut asta, to sott korun tuttpacho nhoi'" mhonn nhovreache avoyn porot sangun dhaddlem. Rekad gheun ailoli tika, tea hatantlea chuddeachea kanknnamni anik ek segred liplolo asa mhonntat, ti gozal vhokleche mãyn sangli.
 - Ek cheddum mhollear avoy-babychea ghorant thoddeach disanchem soirem.
 - Cheddum mhollear dusreachea ghorachi girestkay.
 - "Mhonntoch, amchi hi sat zoddianchi sankoll, ticho ek-ek zoddo ami nikllaun-nikllaun dusreachea ghorak ditoch, ami eksurim zatoleanv? " Pay niraxi avazan uloylo.
 Ravun-thambun he kadom'borint ailole osle bhag, sahityache nodrentlean he kadom'boricho panvddo unchlo tharavpacho vavr kortanam distat.
 SÕD-VAVRACHE NODRENTLEAN: 'SANKOLL' kadom'boricho sõd-vavrache nodrentlean vichar kelear, he kadom'borint Gõychea veg-vegllea talukeantlea Kristi kazaranche chali-ritincho sõd-vavr korun aspav kelolo mellta to khorench tust-tokhnnayecho asa, ani Bonaventure-baban kelolea hea kottin, sosnikayechea vavrak chepem kaddlea xivay ravunk zainam.
 Kazarachea somoyar toyar kortolea dor eka khannachi, chali-ritichi, sabar angantlean ani konnantlean toyarechi, kazara somoyar toyar kelolea ekach jin'sak vo eke gozalik bardezant kitem mhonntat ani saxttint veglle utravollin koxe vollkotat, kazarchi toyari kortanam khuinchea vellar khuincheo zoti vo vers gaytat, vhokol-nhovreak ros lavpache chalik koslo orth asa, vhoklecho saddo tambddoch kiteak asunk zai, adi. tachem spoxttikoronn he kadom'borint mellta. Dekik, he kadomborint boilanchea gaddiacho ul'lekh, 'boilancho gaddo' ani 'boilanchi gaddi'-i mhonn ailolo asa. Tea kallar vhokol-nhovreak vhorunk nettoylolo zo boilancho gaddo astalo taka 'boilanchi gaddi' mhonntale; ani zo gaddo vojim-panttim, vojeacheo bailo, sotriekarnink vhorpacho astalo taka 'gaddo' mhonntale.
 He kadom'borint ji kazarachi orthabhorit utravoll ailea tacheruch anik khubso fuddlo sõd-vavr korunk vav asa, ani toxem zalem zalear, Gõychea kristi kazaranche utravollicho ek sobdkoxuch nhoi, tor 'encyclopedia' legit toyar zaunchi xoketay asa oxem mhollear chukchem nam.
 'SANKOLL' kadom'bori somajik, sonvskrutik, sahitik ani sõd-vavrache nodrentlean bhouch fixalkayen sankoll ghalun, Romi lipientlea Konknni sahityachea mollar boroch unchlo panvddo gantt'ta. Konknni Somazak, Sonvskrutayek, Sahityak ani Sõd-vavrak kadom'borichea rupan sankllavpi hea pustokachim pallam-mullam Konknni somazant, sonvskrutayent, sahityant ani sõd-vavrant khol riglolim asat. Konknniche Romi lipientlean oxea eka mol-mhotvachea pustokachi - uprant tem sahityachea khuinchea-i prokarachea rupan zaum - goroz asli. Ti goroz 'SANKOLL' kadom'borichea rupan bhaglea! 